ACG สวยซ่อนรูป
ACG หุ้นเล็กพริกขี้หนู... ที่จริงแล้วมีดีหลายอย่าง จะเรียกว่า “สวยซ่อนรูป” ก็ว่าได้! แม้ว่าจะเป็นหลักทรัพย์ที่จดทะเบียนเข้าใหม่มาได้ไม่นาน
ACG หุ้นเล็กพริกขี้หนู... ที่จริงแล้วมีดีหลายอย่าง จะเรียกว่า “สวยซ่อนรูป” ก็ว่าได้! แม้ว่าจะเป็นหลักทรัพย์ที่จดทะเบียนเข้าใหม่มาได้ไม่นาน
30 ส.ค. 2562

คุณค่าบริษัท
วันนี้จะพานักลงทุนไปทำความรู้จัก บริษัท ออโตคอร์ป โฮลดิ้ง จำกัด (มหาชน) หรือ ACG ให้ประจักษ์แจ้งมากยิ่งขึ้น ! สำหรับหุ้นเล็กพริกขี้หนู…ว่า ที่จริงแล้วมีดีหลายอย่าง “สวยซ่อนรูป” ก็ว่าได้ ! แม้ว่าจะเป็นหลักทรัพย์จดทะเบียนเข้าใหม่มาไม่นาน (27 มิ.ย. 2562)
กลับมีดีซ่อนอยู่ ! โดยประกอบธุรกิจถือหุ้นในบริษัทอื่น หรือเป็น (Holding Company) ที่ประกอบธุรกิจจำหน่ายและให้บริการในอุตสาหกรรมรถยนต์และธุรกิจอื่นที่เกี่ยวเนื่อง… แต่มีแกนหลัก คือ บริษัท ฮอนด้ามะลิวัลย์ จำกัด นั่นเอง ซึ่งเป็นผู้จำหน่ายและศูนย์บริการรถยนต์ยี่ห้อฮอนด้าที่ในปัจจุบันมี 9 สาขา แล้วจะมีการขยายสาขาเพิ่มอีกในอนาคต โดยจะมีการเปิดเพิ่มอีก 6 สาขา (ในช่วงระยะปี 2562-2565) จะทำให้มีสาขารวมทั้งหมดในปี 2565 จำนวน 15 สาขา
สำหรับการขยายสาขาโชว์รูมและศูนย์บริษัทรถยนต์เป็นการพัฒนาและจะเสริมศักยภาพต่อการดำเนินงานอนาคตให้เกิดความแข็งแกร่งมากยิ่งขึ้น
เช่นเดียวกับผลการดำเนินงานในช่วงไตรมาส 2 สิ้นสุดวันที่ 30 มิถุนายน 2562 ที่มีผลการดำเนินงานออกมาได้อย่างแข็งแกร่ง บริษัทสามารถมีรายได้รวมขยับขึ้นมาอยู่ที่ 714.99 ล้านบาท จากงวดเดียวกันของปีก่อนอยู่ที่ 607.48 ล้านบาท ส่งผลให้บริษัททำกำไรสุทธิขยับขึ้นมาอยู่ที่ 14.92 ล้านบาท หรือ 0.03 บาทต่อหุ้น จากงวดเดียวกันของปีก่อน 9.19 ล้านบาท หรือ 0.02 บาทต่อหุ้น สาเหตุหลักมาจากรายได้จากการขายและการให้บริการและรายได้อื่นที่ปรับตัวดีขึ้น นอกจากนี้ค่าใช้จ่ายยังถูกควบคุมในอัตราที่ช้ากว่าการเติบโตของรายได้
ขณะที่ผลการดำเนินงานงวด 6 เดือน สิ้นสุดวันที่ 30 มิถุนายน 2562 บริษัทมีรายได้รวมขยับขึ้นมาอยู่ที่ 1,540.97 ล้านบาท จากงวดเดียวกันของปีก่อน 1,043.00 ล้านบาท ส่งผลให้บริษัททำกำไรสุทธิ 30.68 ล้านบาท หรือ 0.07 บาทต่อหุ้น จากงวดเดียวกันของปีก่อน 6.48 ล้านบาท หรือ 0.02 บาทต่อหุ้น
สิ่งสำคัญเมื่อเจาะไปดูสถานะทางการเงิน (งบดุล) ณ สิ้นสุดวันที่ 30 มิถุนายน 2562 บริษัทมีสินทรัพย์รวม 1,584.01 ล้านบาท เพิ่มขึ้น 30.9% จาก 1,210.30 ล้านบาท ณ สิ้นปี 2561 เป็นการเพิ่มขึ้นหลังจากเม็ดเงินเพิ่มทุนโดยการเสนอขายหุ้นต่อประชาชนทั่วไป (IPO) นอกจากนี้เงินสดและรายการเทียบเท่าเงินสดเพิ่มขึ้นมาเป็น 428.44 ล้านบาท จาก ณ สิ้นปี 2561 เพียง 166.78 ล้านบาท สะท้อนถึงเงินสดที่แท้จริงจากกิจกรรมดำเนินงาน ถือว่าเงินลงทุนระยะสั้นมีสภาพคล่องสูงอยู่
ประกอบกับด้านกำไรสะสม ณ สิ้นสุด 30 มิถุนายน 2562 เพิ่มขึ้นเป็น 61.07 ล้านบาท จาก 30.87 ล้านบาท ณ สิ้นปี 2561 ยิ่งถือว่าเป็นบริษัทที่ดี มีงบดุลที่แข็งแกร่ง
ดังนั้นเมื่อผลกำไรสุทธิเติบโตแข็งแกร่ง…ส่งผลให้กำไรสะสมเพิ่มขึ้นเกือบ 1 เท่าตัว ก็จะทำให้ในอนาคตบริษัทมีโอกาสจ่ายปันผลตามนโยบายการจ่ายเงินปันผลให้แก่ผู้ถือหุ้นในอัตราไม่น้อยกว่า 40% ของกำไรสุทธิสำหรับงบการเงินเฉพาะของบริษัท
นอกจากนี้เมื่อนำมูลค่าทางบัญชีต่อหุ้นที่ 1.05  บาท มาคำนวณค่า P/BV ที่ระดับ 1.50 เท่า ได้ราคาเหมาะสมที่ระดับ 1.58 บาท ขณะที่ราคาหุ้นบนกระดานอยู่ที่ระดับ 1.49 บาท  นั่นแปลว่า ราคาหุ้นในกระดานอยู่ต่ำกว่าที่ควรจะเป็น จึงทำให้ราคาหุ้นมีโอกาสปรับตัวขึ้นได้อีกเพราะยังมีอัพไซด์ราว 6.04% (ราคาเหมาะสมระยะสั้น) ส่วนระยะยาวราคาเหมาะสมราว 2.10 บาท คำนวณด้วยค่า P/BV ที่ระดับ 2 เท่า ตามอนุรักษนิยมตามกรอบการคำนวณ (1.50-2 เท่า)
ทั้งนี้ด้วยภาพรวมของ ACG ที่มีไส้ในของงบการเงินที่แข็งแกร่ง ประกอบกับธุรกิจที่เดินหน้าขยายสาขาครอบคลุมไปทุกภาคทั่วไทย ผลพวงดังกล่าวจะทำให้ราคาหุ้นคึกคักตอบรับได้… “ไม่ช้าก็เร็ว” !!!
…
ผู้ถือหุ้นรายใหญ่
รายชื่อกรรมการ